آمریکا‌نین پرزیدنتی دونالد ترامپ، قوزئی کوره لیدری کیم یونگ ایله کئچیرجگی ایکینجی ایجلاسی‌نین 27-28 فوریه‌ده ویتنام‌دا باش وئرجگینی آچیقلادی.
ترامپ، رهبرلیک قولتوغون‌داکی ایکی "بیرلیگین وضعیتی" چیخیشینی نماینده‌لر مجلیسی عمومی قورولو سالونوندا کئچیریب.
29  ژانویه‌ده کئچیریلمه‌سی پلان‌لاش‌دیریلان، آنجاق فدرال حکومتین قاپا‌لی اولماسی سببیله 5 فوریه گونونه تاخیره سالینان صحبتین آپاریلدیغی ایجلاسا، آمریکا باشقان یاردیمچیسی مایک پنس و نماینده‌لر مجلیسی‌نین دموکرات باشقان نانسی پلوسی باشقانلیق ائدیب.
ترامپ‌ین خانیمی ملانیا ترامپ‌ین دا قاتیلدیغی گئجه‌ده، اؤلکه‌نین موختلیف یئرلرین‌دن دعوت ائدیلن بیر چوخ شخصیت ده سالوندا یئرینی آلدی.
ترامپ قونوشماسیندا، قوزئی قوره لیدری کیم ایله کئچیرجگی 2-جی ایجلاسی‌نین ویتنام‌دا 27-28 فوریه‌ده باش وئرجگینی اعلان ائدیب.
ترامپ، قوره یاریماداسیندا دیپلوماتیک بیر حلّ اوچون جیدی شکیلده مشغول اولدوق‌لارینی و نتیجه آلماغا باشلادیق‌لارینی ایفاده ائده‌رک،
" گروقانلاریمیز ائوه قاییتدی، نوکلئر سیناق‌لار دایاندی و 15 آیدیر کی، یئنی موشک سیناغی ائدیلمه‌ییب. اگر من پرزیدنت اولماسایدیم، شخصی قناعتیم، قوزئی کوره ایله جیدی بیر ساواشین آستاناسیندا اولاردیق." دئدی.
آمریکا پرزیدنتی ترامپ ایله قوزئی کوره لیدری کیم، 12 ژوئن 2018ده سینگاپوردا کئچیریلن تاریخی ایجلاسدا ایلک دفعه بیر آرایا گلمیشدی. ایجلاسدا ایکی لیدر گئنیش بیر آنلاشما‌یه ایمضا آتمیشدی.
بو گؤروشمه‌دن سونرا کیم رهبرلیگی نوکلئروه سیلاح پروقرامینی تاخیره آلمیش و موشک سیناق‌لارینا سون وئرمیشدی.
